יוסף עזרן

יוסף עזרן (כ"ח בתשרי תש"ב, 19 באוקטובר 1941 – כ"ו בשבט תש"ע, 10 בפברואר 2010) היה חבר הכנסת, רב הערים קריית מלאכי וראשון לציון, וכן אב בית דין בפריז.

ביוגרפיה
נולד במרקש שבמרוקו ועלה לישראל ב-1957. למד בישיבת פוניבז'. בעל השכלה תיכונית וישיבה גבוהה. בעל סמיכה לרבנות מטעם מכון הארי פישל שבירושלים. התגייס לשירות צבאי במילואים ברבנות הצבאית.

הרב עזרן כיהן כמנהל פנימייה בשטרסבורג שבצרפת, מנהל מוסד תורני באשדוד ויושב ראש ומייסד מוסדות "נתיבות חיים" בקריית מלאכי ובני ברק ופרסם מאמרים ופסקים בשנתון "נהר-דעה" שבהוצאת נתיבות חיים.

לאחר פרישתו לגמלאות של הרב גרבלי, רבה של קריית מלאכי, ב-1971, התמנה הרב עזרן כרב העיר. בנובמבר 1974 כיהן בוועדה שדנה במורים שנמלטו מבית הספר במעלות בעת הפיגוע במעלות והמליצה על סיום תפקידם כמורים.

בבחירות למועצת הרבנות הראשית בשנת 1980 נכלל ברשימת המומלצים של הרבנים הראשיים שלמה גורן ועובדיה יוסף, אולם היה היחיד מהמומלצים שלא נבחר. בספטמבר 1980 השתתף בכנס תמיכה באהרן אבוחצירא.

כיהן כחבר הכנסת מטעם ש"ס. בכנסת ה-12 כיהן כסגן יושב ראש הכנסת, ובממשלה ה-24 היה סגן שר האוצר.

קודם ההצבעה על הסכמי אוסלו הבטיח הרב עובדיה יוסף לראש הממשלה יצחק רבין, כי סיעת ש"ס לא תצביע נגד ההסכם. הרב עזרן התנגד וסירב לציית להוראת הרב עובדיה יוסף להימנע בהצבעה. ערב ההצבעה הרב עזרן טס לצרפת ולא השתתף בה.

לקראת הבחירות לכנסת ה-14 פרש מש"ס והתמודד ברשימה עצמאית בשם תלם אמונה, אך זו לא עברה את אחוז החסימה.

נפטר בצרפת בכ"ו בשבט ה'תש"ע (10 בפברואר 2010) לאחר ניתוח השתלת כבד.

קישורים חיצוניים
 
 
 יוסי כץ, הרב יוסף עזרן זצ"ל. בחדרי חרדים

הערות שוליים

בוגרי ישיבת פוניבז'
חברי הכנסת השתים עשרה
חברי הכנסת השלוש עשרה
חברי כנסת מטעם סיעות יחיד
חברי כנסת מטעם ש"ס
ישראלים ילידי מרוקו
עולים בשנות ה-1950
קריית מלאכי: רבנים ראשיים
ראשון לציון: רבנים ראשיים
רבני ערים בישראל
רבנים ספרדיים ישראלים
רבנים חרדים ישראלים
רבנים חברי הכנסת
רבנים צרפתים
סגני יושב ראש הכנסת בכנסת השלוש עשרה
ישראלים שנולדו ב-1941
ישראלים שנפטרו ב-2010
אישים הקבורים בבית הקברות גורדון ראשון לציון